Luytens stjerne

Luytens stjerne, også kjent under betegnelsene GJ 273, LHS 33 og HIP 36208, er en rød dverg i stjernebildet Den lille hund som ligger omkring 12,36 lysår (3,79 parsec) unna Solen. Den har en tilsynelatende størrelsesklasse på 9,9 og er dermed altfor lyssvak til at vi kan se den med det blotte øye. Luytens stjerne er oppkalt etter Willem Jacob Luyten, som i samarbeid med Edwin G. Ebbighausen i 1935 var den første til å bestemme stjernens store egenbevegelse.  

Stjernen har omtrent 25% av massen til Solen og 35% av Solens radius. Luytens stjerne har den størst mulige massen som en rød dvergstjerne kan ha for å være helt konvektiv. Det vil si at mesteparten av, om ikke hele, stjernen danner en utvidet konveksjonssone. Det forekommer derfor stort sett kun konveksjon i stjernen og strålingssonen er nærmest fraværende. Stjernen er av spektralklasse M3.5V, hvor bokstaven «V» indikerer at dette er en lyssvak stjerne som befinner seg i hovedserien og som produserer energi ved at hydrogen i sentralområdet fusjonerer til helium. RotasjonshastighetenDenne er gitt av v sin i, hvor v er rotasjonshastigheten ved ekvator og i er inklinasjonen i mot siktlinjen. til Luytens stjerne er for lav til å bli målt nøyaktig, men den er ikke større enn 1 km/s. Luytens stjerne har en effektiv temperatur på beskjedne 3 150 K i stjernens ytre kappe, og det er dette som gir den den karakteristiske rød-oransje fargen til en M-type-stjerne.

For tiden beveger Luytens stjerne seg vekk fra vårt solsystem. Den kom nærmest for rundt 13 000 år siden, da den var i en avstand av omkring 3,67 parsec fra solsystemet. Stjernen befinner seg for tiden 1,2 lysår fra Procyon, og dersom en hypotetisk planet gikk i bane rundt Luytens stjerne ville Procyon vært synlig som en lyssterk stjerne med en tilsynelatende størrelesklasse på -4,5 på nattehimmelen. Dette tilsvarer Venus på sitt lyssterkeste sett fra jorden. Luytens stjerne og Procyon hadde sin minste avstand fra hverandre på cirka 1,12 lysår for rundt 600 år siden. Vektorkomponentene for romhastigheten til Luytens stjerne er som følgende:  = .

 Se også  
 Liste over de nærmeste stjernene

 Referanser 


 Eksterne lenker 
 Om Luytens stjerne på solstation.com 
 Om Luytens stjerne på astrostudio.org 

Kategori:Hovedseriestjerner klasse M
Kategori:Den lille hund
Kategori:Artikler i astronomiprosjektet